Lindt շոկոլադի տուն

Lindt շոկոլադի տուն (անգլ.՝ Lindt Home of Chocolate), հայտնի է նաև որպես Lindt շոկոլադի թանգարան, շոկոլադի թանգարան և հետազոտական կենտրոն Lindt & Sprüngli-ի շտաբ-բնակարանում և գլխավոր ձեռնարկությունում: Գտնվում է Կիլխբերգում (Ցյուրիխի կանտոն, Շվեյցարիա): Տարեկան ընդունում է ավելի քան 800․000 այցելու, ինչը այն դարձնում է Շվեյցարիայի ամենահայտնի թանգարաններից մեկը: Պատմություն Մինչև 2020 թվականը Lindt & Sprüngli ընկերությունը չուներ սեփական թանգարան. 2006 թվականի մարտից ընկերությունը հովանավորում էր Քյոլնի շոկոլադի թանգարանը: 2020 թվականի սեպտեմբերի 13-ին Lindt ապրանքանիշի դեսպան շվեյցարացի թենիսիստ Ռոջեր Ֆեդերերն անցկացրել է բացման հանդիսավոր արարողությունը: Ճարտարապետություն Շենքը նախագծել է Christ & Gantenbein ճարտարապետական ընկերությունը (Բազել, Շվեյցարիա)՝ մոնումենտալ, մինիմալիստական արդյունաբերական ոճով: Շենքի նախագիծն արժանացել է Architizer A+ Award մրցանակին: Ներքին հարդարանքում գերիշխում է գավիթը, որի հարկերը միացված են պարուրաձև աստիճաններով։ Այնտեղ է գտնվում աշխարհի ամենամեծ շոկոլադի շատրվանը, որի հեղինակն է Atelier Brückner-ը (Շտուտգարտ, Գերմանիա)։ 9,3 մետր բարձրությամբ շատրվանը պարունակում է 3 տոննա (1400 լիտր) շոկոլադ: Ցուցադրություն Մուլտիմեդիա տեխնոլոգիաների միջոցով թանգարանը ներկայացնում է շոկոլադի պատմությունը՝ սկսած Մեզոամերիկայում դրա արմատներից մինչև Շվեյցարիայում արտադրության ծաղկման շրջանը: Ինտերակտիվ ինստալյացիաները, համտեսները, կրթական շրջագայությունները և ձեռագործ շոկոլադի վերաբերյալ աշխատարանները նախատեսված են բոլոր տարիքի այցելուների համար: Ցուցադրության դիզայնն արժանացել է մի շարք մրցանակների: Նշումներ Ծանոթագրություններ Արտաքին հղումներ Թանգարանի կայքը Lindt Home of Chocolate — THE GRAND OPENING with Roger Federer ՅուԹյուբում — Lindt Chocolate World Lindt Home of Chocolate Kilchberg ՅուԹյուբում — ATELIER BRÜCKNER